## Emergències impulsa a Elx la nova seu de l’IVASPE de la província d’Alacant

*** El conseller d’Emergències i Interior anuncia que també comptarà amb una delegació del Centre d’Investigació en Seguretat i Emergències (CISE)
* “L’objectiu és acostar la formació als professionals i, si és possible, duplicar el nombre d’alumnes”, assenyala Juan Carlos Valderrama
* S’impartiran cursos sobre violència de gènere, menors, plans d’emergència, maneig de drons, noves tecnologies, intel·ligència artificial i comunicacions**

La Conselleria d’Emergències i Interior impulsarà enguany a Elx la posada en marxa de la nova seu de l’IVASPE de la província d’Alacant, tal com ha confirmat el titular del departament, Juan Carlos Valderrama, en una visita a les instal·lacions de la direcció de la Policia Local del municipi il·licità.

El conseller, que ha estat acompanyat per l’alcalde d’Elx, Pablo Ruz, ha concretat que, precisament, esta nova seu se situarà en este edifici de la Policia Local i inclourà també una delegació del Centre d’Investigació en Seguretat i Emergències (CISE). “Amb això, donem resposta tant al compromís del president Carlos Mazón com a l’objectiu de la Conselleria, que no és altre que fer de l’IVASPE un centre de formació de referència amb presència en les tres províncies de la Comunitat Valenciana”, ha destacat Valderrama.

El conseller ha recordat que “un dels pilars fonamentals de qualsevol sistema de seguretat i emergències és la formació, qüestió clau per a garantir que tots els servicis implicats en la nostra protecció estiguen preparats per a afrontar qualsevol desafiament”.

Per això, ha afegit Valderrama, “apostem per acostar l’IVASPE a tots els professionals implicats impulsant dos noves seus, una en la província d’Alacant, que se situarà en l’edifici de la Policia Local d’Elx, i l’altra en la província de Castelló”.

En esta futura seu il·licitana, que estarà en marxa enguany, s’impartiran cursos monogràfics en matèria de violència de gènere, menors, plans d’emergència, maneig de drons, noves tecnologies, intel·ligència artificial i comunicacions, entre altres aspectes.

Estos cursos estan orientats a professionals i voluntaris de seguretat i emergències, agents de Policia Local i de la Generalitat, membres de Protecció Civil, Bombers Forestals i a la resta de col·lectius implicats en l’emergència, com treballadors socials, metges o psicòlegs.

Durant el passat exercici es van formar, a través de cursos de l’IVASPE, un poc més de mig miler de professionals d’Alacant, “però el nostre objectiu per a enguany és, almenys, duplicar i, si és possible, triplicar el nombre d’especialistes formats en la província alacantina”, ha destacat Valderrama.

**Centre d’investigació**

A més, el conseller ha assenyalat la intenció que l’IVASPE siga “un centre d’investigació capdavanter en totes les matèries que són inherents a la seguretat i les emergències”, per este motiu que dispose també d’un centre d’investigació en seguretat i emergències, “un espai a on es desenrotllaran noves solucions, s’estudiaran els desafiaments actuals i es buscaran les millors respostes als reptes futurs”.

En esta línia, ha agregat, “comptarem amb la col·laboració d’universitats, empreses, servicis públics i tots els actors que puguen aportar els seus coneixements, idees i experiència per a millorar tant la formació com les ferramentes de gestió d’emergències i seguretat”.

“Este centre d’investigació no solament treballarà en la millora de la resposta immediata davant les emergències, sinó també en la innovació de noves tecnologies, estratègies de prevenció i en l’aportació de protocols més eficaços per a enfrontar situacions de crisis que, lamentablement, cada vegada són més complexes”, ha assenyalat el titular d’Emergències.

Fecha: 10/01/2025